"सोचियै दस्सङ।" उजागर बोलेआ, पर ओह्दे बोलने दे ढंगै परा साफ लब्भै दा हा जे नेईं छापग। चरण कशा रौह्न नेईं होआ, बोलेआ, "तुसें ते आखेआ हा जे तुस सचाई, दी खातर शहीद बी होई सकदे ओ?" उजागर ने तुर्श होइयै परता दित्ता, "शहीद होना कोई बड्डी गल्ल नेईं। समझदार लोक हर गल्ल मौकै सिर करदे ‘न। एह् बड़ा नाजक बक्त ऐ, अज्ज शहीद होने दे थ्हार सचाई गी जींदा रखने ताईं जींदे रौह्ने दी जरूरत ऐ। सच्चे लोक दुनियां च नेईं रौङण तां सचाई दा नां-नशान मिटी जाग।"